Историята на пътя започва още през 30-те години на 20 век. Първият проект се появява през 1935 г. и е наречен „Национален път Пилзен—Кошице“. Алтернативен проект предлага два (северен и южен) пътя по маршрута Хеб—Кошице с продължение до Хуст. Нито един от тези проекти не получава официална подкрепа и не е реализиран. По-голям успех има този на Ян Антонин Батя, който със собствени средства създава проект за път Хеб—Велики Бичков. След като Чехословакия губи част от територията си в резултат на Мюнхенското споразумение, проектът е преработен и през януари 1939 г. започва строителството на участък в Злинския край, а през май – на участъка Прага—Хумполец. По време на немската окупация, проектът претърпява незначителни промени и строителството продължава до 1942 г., когато е спряно. То е възобновено след края на войната през 1945 г., но отново е прекратено след февруарския преврат през 1948 г.